"L-abbużi fuq in-nisa u t-tfal se jiżdiedu" Sentenza minn Qorti fl-Indja tgħid li tbagħbis mingħajr kuntatt tal-ġilda mhuwiex attakk sesswali Sentenza minn Qorti Suprema fl-Indja qajmet furur u żiedet biżgħa ta' aktar abbużi sesswali fuq in-nisa u t-tfal wara li ġie dikjarat li sakemm l-azzjoni tkun ta' tbagħbis mingħajr ma jitneħħew il-ħwejjeġ, ma jkunx hemm attakk sesswali fuq il-persuna. Attivisti u organizzazzjoni saħqu li sentenza ta' dan it-tip se żżid il-perikli għan-nisa u t-tfajliet li f'dan il-pajjiż huma mira ta' stupri u attakki sesswali ta' spiss u f'ċerti każi anke fatali. Qorti fl-Indja ddeċidiet li meta persuna tmiss tifel jew tifla f'partijiet intimi minn fuq il-ħwejjeġ tagħhom ma jfissirx li din tkun għamlet attakk sesswali. Din is-sentenza ngħatat il-ġimgħa l-oħra fil-Qorti Suprema ta' Bombay mill-imħallef Puspha Ganediwala wara li sabet raġel ta' 39 sena mhux ħati li attakka sesswalment tifla ta' 12-il sena minħabba li ma neħħilhiex il-ħwejjeġ u għaldaqstant, ma kienx hemm kuntatt ta' ġilda ma' ġilda. Skont id-dokumenti tal-qorti, f'Diċembru tal-2016 ir-raġel ħa lit-tifla fir-residenza tiegħu bi skuża li jagħtiha xi ħaġa. Meta kienu hemm, huwa missilha sidirha u pprova jneħħilha l-qalziet ta' taħt. Meta deher għall-ewwel darba fil-qorti, dan il-predatur instab ħati ta' attakk sesswali u ngħata sentenza ta' tliet snin priġunerija. Ir-raġel imbagħad, appella quddiem il-Qorti Suprema. Fis-sentenza tal-appell li ngħatat fid-19 ta' Jannar, l-imħallef Ganediwala sostniet li l-att tiegħu, "ma jaqax taħt id-definizzjoni ta' attakk sesswali", li jwassal għal mill-inqas tliet snin priġunerija sa massimu ta' ħames snin. Hija qalet li din it-tip ta' offiża hija ta' natura partikolari u hemm bżonn ta' aktar provi fuq l-allegazzjonijiet serji li jsiru. Iżda, l-Att li jipproteġi lit-tfal minn abbużi sesswali tal-2012, ma jispeċifikax li hemm bżonn ta' kuntatt ta' ġilda ma' ġilda biex ikun ikkonsidrat bħala attakk sesswali. Il-maġistrata Ganediwala waqqgħet l-akkużi ta' attakk sesswali u minflok sabitu ħati biss ta' molestazzjoni u bagħtietu sena ħabs. "Huwa l-principju bażiku ta' ġurisprudenza kriminali li piena ta' att kriminali tingħata proporzjonalment mal-gravità tal-każ," kompliet din l-Onorevoli. Il-problema ta' attakki sesswali fl-Indja… Għadd ta' persuni fl-Indja esprimew diżappunt u tħassib fuq il-midja soċjali dwar din is-sentenza fejn staqsew fejn hija l-loġika ta' deċiżjoni bħal din mill-Qorti Suprema tagħhom. Ħafna jsostnu li tali deċiżjoni se twassal riperkussjonijiet għall-vittmi diġà numerużi sew, ta' attakki sesswali. Issa, l-bqija tal-qrati fil-pajjiż se jkunu mistennija jimxu mad-deċiżjoni tal-Qorti Suprema f'Bombay. Il-Kummissjoni Nazzjonali tan-Nisa qalet li beħsiebha tieħu passi legali biex twaqqa' din is-sentenza minħabba li, "se twassal għal effett kontro indikattiv għas-sigurtà tan-nisa". Karuna Nundy, avukata fil-Qorti Suprema tal-Indja talbet biex l-imħallfin ma jaqtgħux sentenzi li jmorru kontra l-liġi stabbilità li tiddefendi d-drittijiet bażiċi tal-bniedem. Fuq Tweet, din l-avukata kitbet li, "sentenzi bħal dawn jikkontribwixxu għal impunità għal atti kriminali fuq il-bniet". Ranjana Kumari, id-Direttur taċ-Ċentru għar-Riċerka tal-Istudji Soċjali li tiġġieled għad-drittijiet tan-nisa fl-Indja, qalet li din is-sentenza hija "tal-mistħija, skandaluża, xokkanti u nieqsa minn prudenza ġudizzjarja". L-attakki sesswali fl-Indja huma problema serja u mifruxa fejn l-istupri u l-abbużi ħafna drabi huma ta' natura brutali. Sfortuntament, ħafna drab, atti kriminali bħal dawn m'humiex indirizzati b'mod xieraq mis-sistema ġudizzjarja. Skont figuri uffiċjali maħruġa fl-2018, fl-Indja jseħħ stupru fuq mara kull 16-il minuta. Fl-2012 seħħ il-każ gravi li ġibed l-attenzjoni tal-midja internazzjonali ta' studenta ta' 23 sena kienet stuprata u maqtula f'xarabank ta' New Delhi. Wara dan l-attakk gravi u traġiku, dan il-pajjiż beda jintroduċi riformi legali u penalitajiet aktar ħarxa. Fost it-tibdiliet kien hemm ħidma biex każi bħal dawn ma jdumux ma jinstemgħu fil-qorti; bidla f'emenda li fid-definizzjoni ta' stupru inkludiet dawk ta' penetrazzjonijiet anali u fil-ħalq, kif ukoll linji gwida rigward l-użu tas-swaba' f'testijiet li jistabbilixxu jekk mara tkunx ġietx stuprata riċentement. Każijiet ta' stupri oħra fl-Indja komplew jixxandru fuq il-midja fosthom dak ta' tifla ta' 13-il sena li kienet stuprata u fgata għall-mewt li nstabet f'għalqa u dak ta' anzjana ta' 86 sena li, allegatament, kienet stuprata hija u tistenna l-konsenja tal-ħalib fid-dar tagħha. Għal dawn l-aħħar snin, attivisti fl-Indja talbu biex ikunu indirizzati diversi affarijiet fis-sistema ġudizzjara tagħhom fosthom dik li meta jseħħ abbuż sesswali fuq persuna transġender, is-sentenza massima li tingħata f'każijiet bħal dawn hija biss ta' sentejn ħabs.